Številka: 900- 24/2012-6

Datum: 10. 02. 2012

 **Z A P I S N I K**

**11. seje Sveta Četrtne skupnosti Moste** Mestne občine Ljubljana, ki je bila v torek, dne 31. 01. 2012 ob 18.00 uri v prostorih DSO Fužine, Nove Fužine 40, Ljubljana.

NAVZOČI člani Sveta ČS Moste: dr. Branka BERCE BRATKO, Stanislav MARKOJA, Mira

 KLJUČANIN, Andrej TORKAR, Breda PŠAG, Miha MOHORKO, Mitja ZAPLATIL,

 Jure MATOH, Manica BORENOVIČ, Radmila ŠEŠIČ, Jožica VIRANT, Igor BOLE,

 Stanislava Marija FERENČAK MARIN, Jakob LOJK (prišel pri 3. točki)

NAVZOČI člani Sveta stanovalcev DSO Fužine: Jože GORENJAK, Rafael ZUPANČIČ, Ante

 URAVIČ, Franc LESKOŠEK, Janez BUKOVEC, Duška VERCE, Tilka

 ŠUŠTERŠIČ

OSTALI NAVZOČI: Miroslav KUPLJENIK (ČO DeSUS), Jožef HITIJ (KO ZZB NOB Moste-

 Selo), Melita ŽUPEVC (poslanka PS v DZ RS), Mateja DERGANC (ČO DeSUS),

 Staša REJC (KO ZZB NOB Moste-Selo), Zalka LUNDER (DU Nove Fužine),

 Danica BELE (DU Nove Fužine), Tončka PUSTAVRH (DU Moste), Nevenka

 GRAMC (KO ZZB NOB Kodeljevo), Biserka KOZMIK (DU Kodeljevo), Drago

 LAURENČIČ (DU Kodeljevo), Samo GORTA (PP Moste), Bojanka GENORIO

 (DSO Fužine-direktorica), Monika V. HRIBAR (DSO Fužine-del. terap.), Monika

 GENORIO (DSO Fužine-del. terap.), Nastja PRIJATELJ (Pedagoška fakulteta),

 Maja MARKOVIČ (Pedagoška fakulteta), Katarina MARTINJAK (Pedagoška

 fakulteta), Milan GRAH (Pedagoška fakulteta), Vera SINČIČ (SLS MU MOL),

 Darja GOGALA (SLS MU MOL).

Opravičili: Dalibor Novakovič, Danica Simšič, Elvis Baltič, Roman Jakič.

Sejo in srečanje sta vodila ga. Ferenčak Marin, predsednica Sveta ČS Moste, in g. Gorenjak, predsednik Sveta stanovalcev DSO Fužine. Ugotovila sta, da sta oba sveta sklepčna (od 17 članov je bilo navzočih 13 članov Sveta ČS Moste in vseh 7 članov Sveta DSO). V razpravo je bil podan predlagan dnevni red. Ker ni bilo pripomb, so bili navzoči povabljeni h glasovanju, in sicer

**dnevni red:**

1. Predstavitev novosti okolja ČS Moste v 2011 in predvidevanja za 2012,
2. Predstavitev dela Sveta stanovalcev DSO v 2011 in načrti za 2012 s krajšim kulturnim programom oz. medgeneracijskim sodelovanjem: študentov Pedagoške fakultete in stanovalcev DSO Fužine – musical »Ne pozabi me«
3. Predstavitev vodstva in delovanja DSO Fužine
4. Druženje

Po glasovanju je bila podana ugotovitev, in sicer

**DNEVNI RED 11. SEJE OZ. SKUPNE SEJE Z DSO FUŽINE JE BIL SPREJET.**

Navzočih članov Sveta ČS Moste je bilo 13. Opredeljenih je bilo 13 članov. Za predlagani dnevni red je glasovalo 13 članov. Navzočih je bilo 7 članov Sveta stanovalcev DSO. Opredeljenih je bilo 7 članov. Za predlagani dnevni red je glasovalo 7 članov.

**AD 1**

**Predstavitev novosti okolja ČS Moste v 2011 in predvidevanja za 2012**

Potem, ko je pozdravila vse navzoče, je ga. Ferenčak Marin predstavila pridobitve okolja v 2011. letu. Skupaj z vabilom so vsi prejeli poročilo o novostih v okolju ČS Moste, katero zajema obdobje od jeseni 2010 do jeseni 2011. Dodala je le nekaj poudarkov na stvari, na katere je ČS Moste ponosna in katere so zelo dobro sprejeli tudi krajani:

* postavitev II. faze fitnesa na prostem na Novih Fužinah,
* postavitev “TRIBUNE ŽIVLJENJA” na športno rekreacijski površini pri OŠ Martina Krpana,
* večje prireditve – Fužiniada in Fužinetlon v sklopu “Sosed sosedu – človek” in Velikanček s Pravljično tržnico za otroke.

Z nekaj več besedami se je predsednica Sveta ČS Moste zadržala pri nalogah, ki se jih predvideva za 2012. leto.

Pred nekaj dnevi se je zaključila javna razgrnitev Občinskega podrobnejšega prostorskega načrta za ureditev okolja Dvorca Selo na Zaloški 69, ki predvideva stanovanjsko gradnjo (90 stanovanj) zadaj dvorca, razširitev vrtca enota Zmajček s telovadnico in igralnico ter razširitev Zaloške v križišču z Ulico bratov Rozmanov s semaforizacijo tega križišča. Javna obravnava je bila 10. Januarja 2012 in predsednica je povedala, da novost med okoliškimi prebivalci ni bila dobro sprejeta, saj so menili, da bo negativno vplivala na njihovo prebivanje. ČS Moste je v interesu, da se najprej uredi promet okoli križišča Zaloške z Ulico bratov Rozmanov, da se prepreči vožnjo tovornjakov in druge gradbene mehanizacije proti središču Most in središču Ljubljane.

V Društvu SPM in Svetovalnici Fužine (CSD Moste-Polje) so zaradi kadrovskih težav odpovedali nosilno vlogo pri projektu Sosed sosedu-človek (Fužiniada in Fužinetlon), tako da se bo potrebno zaradi teh okoliščin tema prireditvama odpovedati v 2012 in se za realizacijo programov ČS v 2012 drugače organizirati. Okvirje se že postavlja in bodo jih obravnavani v sklopu “izvedbenega finančnega načrta” na redni seji takoj februarja. Za prireditve, pri katerih je glavni nosilec ČSM (osrednja čistilna akcija, dan sosedov, Velikanček), bo predlagano, da ostanejo nespremenjene.

Mala dela – fitnes na prostem v 2012 bomo postavljali na Kodeljevem. V poštev bi prišle tri lokacije:

* v “jami” na Klunovi (severna stran otroškega igrišča),
* ob sprehajalni poti Ob Ljubljanici v bližini otroškega igrišča pri h. št. 80-84,
* na otroškem igrišču I. kategorije v Parku Kodeljevo.

Ker so mnenja glede lokacije precej deljena, je predsednica predlagala, da strokovna služba v naselju Kodeljevo med društvi in podobnimi skupinami, člani Sveta iz Kodeljevega ter najmanj 1-2 prebivalca vsake ulice izvede anketo in povpraša za mnenje. Kakšnih večjih “pretresov” v okolju ČSM ne predvidevamo, žal tudi preselitev Papir servisa ne.

**AD 2**

**Predstavitev dela Sveta stanovalcev DSO v 2011 in načrti za 2012 s krajšim kulturnim programom oz. medgeneracijskim sodelovanjem: študentov Pedagoške fakultete in stanovalcev DSO Fužine – musical »Ne pozabi me«**

Predsednik Sveta stanovalcev DSO Fužine, g. Jože Gorenjak, je vsem navzočim izrekel dobrodošlico. Skupaj z g. Rafaelom Župančičem, tajnikom Sveta, je bilo predstavljeno delo v 2011 in načrti za 2012. Svet je za stanovalce organiziral šest zborov, na katerih so jih seznanili s pomembnimi informacijami, med njimi tudi s pravico do obveščenosti in sodelovanja na volitvah, referendumih, itd. Obravnavali so pestro vsebino: od osnovne dejavnosti doma do visoke kvalitete prebivanja v njem, socialno-varstvenega in zdravstvenega vidika. V šestem letu delovanja DSO se je povečala domska ponudba prehrane, storitev in uslužnosti, kar v vse večjem številu uporablja tudi okoliško starejše prebivalstvo. Odlično pa je bilo delo v 2011 spet zajeto in predstavljeno v »Domski kroniki za 2011«, vsebinsko bogato in podrobno predstavljeni vsi segmenti življenja in dela v domu. Dva izvoda kronike sta bila na skupni seji na slovesen način vročena Četrtni skupnosti Moste.

Za 2012. leto Svet stanovalcev DSO poleg rednega dela (seje, sestanki, priprava gradiv, realizacija sklepov, itd.) predvideva tudi tesnejše sodelovanje z vodstvom in strokovnimi službami DSO za boljše prebivanje, povezovanje s svojci ter drugimi obiskovalci za optimalno samozaščitno ravnanje, za redno spremljanje in seznanjanje z zakonodajo in drugimi predpisi, ki se nanašajo na domsko populacijo, za ohranjanje in dvigovanje kakovosti kulturnega programa, za pridobivanje novih prostorskih površin za osnovno dejavnost doma, kakor tudi za dodatne inovativne programe in dejavnosti, za razvijanje delovanja CAF, folklore, pevskega zbora, izletništva, glasila »Skupna pot«, itd., seveda tudi za ohranjanje in povečevanje sodelovanja s ČS Moste in drugimi sosednjimi ČS.

V predstavitvi so stanovalci v živo prikazali izvajanje programa medgeneracijskega sodelovanja, saj so skupaj s študenti Pedagoške fakultete v veliko zadovoljstvo in presenečenje navzočih izvedli musical »Ne pozabi me«, z zvrhano mero humorja, dobre volje in prisrčnosti. Nato je bil navzočim predvajan še videospot, v katerem so nastopali stanovalci DSO Fužine.

Predsednica Sveta je povedala, da so vsakoletne predstavitve, ki jih pripravi Svet stanovalcev DSO Fužine, izredno živahne in zanimive, ampak da tako prisrčne, ognjevite in življenja polne kot je bila letošnja pa še ne! Direktorica DSO je povedala, da se jih je zaradi te ognjevitosti že prijelo ime »žurerji s konca mesta« ali nekaj podobnega, ker so stanovalci resnično ustvarjalni na vseh področjih. Tako je pravzaprav ga. Bojanka Genorio že prešla v naslednjo točko dnevnega reda.

**AD 3**

**Predstavitev vodstva in delovanja DSO Fužine**

Direktorica DSO je še povedala, da so se stanovalci s svojimi aktivnostmi, ki jih izvajajo s srcem in pridnimi rokami, pridružili večjemu številu odmevnih projektov, med njimi je bil projekt »Punčka iz cunj« in s punčkami so obdarili otroke v bolnici, v družinah s slabšimi socialnimi možnostmi, nekaj so jih naredili tudi za dražbo, nekaj pa za ostarele z motoričnimi težavami. Delajo jih iz volne, zato je prosila navzoče, naj pomagajo pri zbiranju volne. Nato je podala tudi druge informacije (o ceni bivanja, o vsebini storitev tudi za zunanje uporabnike, o dejavnosti centra dnevnih aktivnosti – sedaj je vanj vključenih 250 starejših, o programih za stanovalce doma, o povezovanju z drugimi, o izobraževanju in predavanjih za starejše, itd.). Potrebe po prebivanju v domu so velike, zato bi bilo dobrodošlo povečati kapacitete. Če bi dvignili stavbo nad upravnim delom, bi se na ta način dobilo velik prostor za center aktivnosti. Z drugimi ustreznimi gradbenimi posegi pa bi pridobili še najmanj 44 enoposteljnih sob.

**AD 4**

**Druženje**

V skladu s programom skrbi za zdravje je predsednica Sveta ČS Moste med navzoče razdelila čebelarske izdelke. Druženje je potekalo v prijetnem in prijateljskem vzdušju.

Seja z druženjem je bila zaključena ob 22.00 uri.

Zapisala:

Darja Gogala,

koordinatorka VI

 Stanislava Marija FERENČAK MARIN

 predsednica Sveta Četrtne skupnosti Moste

 Mestne občine Ljubljana